Cicerō fīliam cārissimam habēbat. Cicerō hanc fīliam magnopere amābat. fīlia, tamen, ubi fīlium pariēbat, subitō periit. Cicerō trīstissimus erat et magnopere lacrimābat. multās epistulās ad amīcum, Atticum nōmine, scrībēbat. in hīs epistulīs Cicerō sīc scrīpsit: ‘nunc multō miserior sum quam eram. nunc ego et amīcī meī nōn convenīmus; nunc magnopere lacrimō et in silvīs ambulō; nunc mihī sōlitūdō est amīcus.’

Cicerō ad vīllam Atticī adiit. Atticus plūrimōs librōs Graecōs habēbat. Cicerō hōs librōs Graecōs legēbat: ‘librōs, quōs virī dē dolōre scrīpsērunt, legere volō,’ inquit Cicerō. ‘hī librī meliōrēs sunt mihī quam librī quōs virī dē laetitiā scrīpsērunt. mihī hī librī magistrī erunt.’ Cicerō, postquam dē dolōre lēgit, librum suum scrīpsit: ‘nunc ego quoque sum vir quī dē dolōre scrīpsit: huic librō novō nōmen est ‘cōnsōlātiō’.’

multī amīcī Cicerōnis ad eum epistulās scrīpsērunt: ‘nōlī semper lacrimāre,’ scrīpsērunt amīcī. ‘omnēs hominēs interdum lacrimant; sed tum necesse est alia facere.’

‘ego sum trīstior quam illī hominēs,’ respondit Cicerō. ‘illī hominēs erant nōbilēs et clārī; ego nōn iam sum cōnsul, nōn iam cīvēs mē laudant; nunc senex sum. mihī fīlia cārior erat quam omnia. nunc fīlia mea est mortua. nunc nihil habeō.’